Omnibus presentes litteras inspecturis, nos officialis Eduensis notum facimus quod Johannes, carnifex, dictus Patoillat, in nostra presentia propter hoc specialiter constitutus, presente viro venerabili et discreto domino Bertrando de Moes, canonico Eduensi, nomine virorum venerabilium et discretorum decani et capituli Eduensis et pro ipsis, vendit, quitat et concedit in perpetuum, in jure, coram nobis, ipsis decano et capitulo et eorum successoribus, duos sextarios frumenti dicti marchaant ex annuo redditu, ad mensuram episcopi de castro Eduensi, dictis decano et capitulo et eorum successoribus singulis annis apud Eduam in refectorio ipsorum decani et capituli usque ad octavas Revelationis beati Lazari, pacifice, quite, sine reclamatione aliqua et integre reddendos et persolvendos, pro quindecim libris Viennensium ipsi Johanni ab ipsis decano et capitulo integre persolutis in pecunia legittime numerata, prout idem Johannes coram nobis confitetur. Quam summam bladi predicti dictus Johannes promittit per juramentum suum, tactis sacrosanctis evangeliis corporaliter, prestitum, pro se et heredibus et successoribus suis et sub pena centum solidorum Divionensium pro tempore currentium, se reddere ac solvere in pace integre et sine reclamatione aliqua dictis decano et capitulo, loco et termino supradictis. Quam summam predictam bladi prenotati, cum pena predicta, dictus Johannes assidet et assignat in perpetuum in jure coram nobis dictis decano et capitulo et eorum successoribus super sex salliones terre arabilis, sitas in suburbio Eduensi, subtus Rivellum, apud Brueras, quarum tres salliones contigue sunt plante Hugonis dicti de Sancto Johanne, clerici, ex una parte, et terre Perraudini Patoillat ex altera, et alie tres salliones contigue sunt hinc inde terris dicti Perraudini, et super quamdam petiam terre, sitam in territorio predicto, contiguam Brueriis domine de Rivello ex una parte et campo Arnulphi de Rivello ex altera, et campo au Marpaut et terre dicti Perraudini ex altera, et super duas partes indivisas terre contigue dicte plante ex una parte et dictis sallionibus ex alia, et molesie contigue terre au Mercier ex altera, que terra et molesia vulgaliter terra Vincentii de porta Taluz nuncupatur, et super duas partes indivisas dicte molesie, necnon super terram sitam in dicto territorio, contiguam plante dicti Hugonis, in qua est puteus ex una parte, et dicte terre au Mercier ex altera, et antiquo alveo rivuli molendini quod vulgaliter molendinum domini Guidonis de Vautoello, canonici Eduensis, nuncupatur, ex alia, et vie publice per quam tenditur a porta Taluz apud stagnum de Rivello ex altera, et super omnes appenditias et pertinentias omnium bonorum predictorum, quecumque sint et ubicumque. Quam assessionem et assgnationem supradictam dictus Johannes promittit per juramentum suum, etc. Datum Edue et actum anno incarnationis Dominice Mº CCº LXº octavo, mense novembris.